Төнге тынычлык дия-дия тынычлыгым югалды

	Үз фатирыңда торсаң да, тормышың еш кына тулай торактан ким түгел: тәүлекнең нинди сәгате булуга карамастан, күршеләрең музыка тыңлый, берәүләре балаларын йокларга яткырмаган, өченчеләре исә урамда шешә тотып, җырлашып, сугышып, мөнәсәбәтләр ачыклап йөри. Шулай кайчак төн үзе бер йокысызлыкка әйләнә.	 Казанның хәтта иң кәттә
 йортларында яшәүчеләр дә төнге тынычлык бозылудан сакланмаган. Бу проблемадан
 кайбер кешеләрне берничә кат мендәр корткара. Тынгысыз күршеләренә каршы музыка
 кушу, батарея-стенага шакылдау очраклары да мәгълүм. Интернетта «тынычсызлар»ны
 туктатыр өчен көчле итеп бала елаган тавыш куярга киңәш итсәләр дә, төнге
 сәгать өчтә музыкадан уянып китсәң, компьютер яки музыкаль үзәккә үреләсе
 килмәс бит... Кичке
 уннан соң шауларга ярамый! Татарстан Дәүләт Советы депутаты
 Гөлнара Табакчи республика халкының төнге тынычлыгы закон белән саклануын
 ассызыклый. Ләкин аның фикеренчә, канун 2010 елның гыйнварында ук кабул ителүгә
 карамастан, ул әле дә үтәлми. «Гражданнарның төнге тынычлыгын
 саклау турындагы» республика законы нигезендә 8 сәгать дәвамында тавыш чыкмаска
 тиеш булса да, ресторан-кафелар, стадионнар соңга кадәр эшли», - ди Гөлнара
 ханым. Хәзерге вакытта җирле Парламент төнге тынычлыкны саклау турында яңа
 закон проекты әзерли. Гөлнара Табакчиның бу законның эшләвенә дә шиге зур. Яңа
 кагыйдәләр буенча кичке унбердән иртәнге җидегә кадәр түгел, ә инде уннан
 алтыга кадәр шауларга ярамаячак. Шәһәр
 халкын тыеп булмас... Дәүләт Советынының башка
 вәкилләре исә законның үтәлү-үтәлмәве мәсьәләсенә зарланмый. Аларны бары тик
 вакыт ягыннан булган үзгәрешләр генә борчый. Әйтик, депутат Илсур Сафиуллин
 фикеренчә, тавышлануны кичке унда ук тыю шәһәр ритмына туры килеп бетми. Канунны әзерләгән Законлылык һәм
 тәртип комитеты исә, үз позициясен дөрес дип санап, урамда шаулашып йөрүче
 яшен-олысын тизрәк өенә ашыктырырга тырыша. Бәйрәм көннәрендә исә яңа канун
 буенча тынычлык вакыты берничә сәгатькә артачак. Мәсәлән, ял һәм бәйрәмдә кичке
 уннан иртәнге тугызга кадәр машина кычкыртырга, музыка тыңларга, ремонт ясарга
 һ.б. тыела. Полициягә
 шалтыратырга тартынмагыз!  «Күп кеше шаулашкан күршеләренә түзеп яши,
 хокук саклау органнарына мөрәҗәгать итүдән баш тарта», - дип ассызыклый адвокат
 Казыйм Зәйналов. Аның сүзенә караганда, тавышланучыларны бернинди дә адым
 ясасыйча җиңеп булмый. Ләкин хокук саклау органнарын да кайчак бу мәсьәләдә
 шактый «борчырга» кирәк булып чыга. Үземнең күршеләрем дә төнлә
 кычкыртып музыка тыңларга ярата. Төн уртасында йокыдан торып, аралар белән
 мөнәсәбәтләр ачыклап йөрисе килмәсә дә, беркөн күршеләремне тынычландырырга
 дип, полиция хезмәткәрләрен чакырттым. Хокук сакчылары заявка биргәннән соң
 озак көттермәсә дә, алар килергә берничә минут кала күршеләрем музыкасын
 сүндерергә өлгергән иде. Шуңа бу мөрәҗәгатьне теркәп, полиция хезмәткәрләре
 әлеге күршеләр турында участковыйга җиткерәсен вәгъдә итте. Ләкин участковый
 өске күршеләремә килмәгән, ахрысы. Авыл
 кешесе биш кат мендәр каплап йокларга да әзер «Гражданнарның төнге тынычлыгын
 саклау турындагы» республика законы нигезендә төнлә шаулаганнарны 500 сум штраф
 көтә. Әгәр бу кешедән берничә тапкыр зарланган булсалар, җәза күләме берничә
 тапкырга арта. «Штраф 1 ай эчендә түләнмәсә, хокук бозучыны 15 тәүлеккә
 ирегеннән дә мәхрүм итүләре ихтимал», - дип аңлата адвокат Казыйм Зәйналов. Безнең халык мондый очракларга
 әле һаман да битараф. Бер-беребезне хөрмәт итә белмибез диимме... Шәһәр халкы
 да закон нигезендә күршеләрен тынычландырырга алынмаганны, авылда исә халык
 тавыштан биш кат мендәр каплап йокларга әзер. Таныш-белешләрен участокка гына
 алып китмәсеннәр. Авылда бигрәк тә җәен яшьләр
 төне буе музыка акыртып йөри, авыл читенә чыгып, дискотека оештыра. Олыраклар,
 үзләренә иртәнге 3-4тә торырга туры килүгә карамастан, авылдашларына шикаять
 белдереп ятмый. Алар моны өйгә, каралты курага ут төртеп китүләре, мал-туарга
 зыян салулары ихтималы белән аңлата. Нәрсә дисәң дә, берәү курка, икенчеләре
 әле һаман кеше хакы белән санлашмый.  
	Миләүшә ЗАКИРОВА	
Интертат.ру

	№   | 22.10.2012	


